**Kavicskirakó**

Eszközök: vödörnyi kavics, rajzlap, olló

Együttműködési játék

A résztvevők kiscsoportokba rendeződnek.

Feladat: a csoport tagjai összesen annyi kavicsot hozzanak a vödörből, amennyivel a tálcaformát kitöltik úgy, hogy minden egyes darab érintse a tálca alját és egymással is érintkezzenek a kavicsok. Egyik játékos sem hozhat 5 kavicsnál kevesebbet!

* Minden csoport hajtogat a rajzlapból egy tálcaformát. A csoportok tagjai megbeszélik, milyen sorrendben fognak kavicsot hozni.
* Minden csoportból az első játékos odamegy a kavicskupachoz, és egy kézzel belemarkol. Nem lehet szemezgetni, csak markolni. A kavicsokat rászórja a tálcájukra. Ezután már nem szabad hozzányúlni a tálcán lévő kövekhez! Ezt követően a második játékos is kimegy, hoz egy adag kavicsot, és így tovább, míg a csoport utolsó tagja is megcsinálta.
* A csoportok kiértékelik a teljesítményüket. Ahol több a kavics, ott egyszerűen meg lehet számolni a többletet, ahol hiány van, ott meg kell tippelni, hogy hány darab hiányzik. Amelyik csoportnál a legkisebb az eltérés – akár negatív, akár pozitív irányban –, az oldotta meg legjobban a feladatot.
* A többlettel rendelkező csoportok átadhatják a többletüket azoknak, akiknek hiányuk van. Előbb azok, akik kevesebbel lépték túl a tálcájukat, azután azok, akik többel.

Szabály: A többletet nem lehet megosztani, csak egy csoport kaphatja, és a művelet akkor eredményes, ha a hiányos tálcát az átadó maradéktalanul kitölti. Egyszer minden csapat mondhat passzt, vagyis átengedheti a cselekvés jogát az utána következőnek. A cél az, hogy minden csoportnak kaviccsal teljesen kitöltött tálcája legyen.

Megbeszélés: Az egyes csoportok milyen szempontokat részesítettek előnyben? Milyen stratégiájuk volt? Hogyan lehettek volna még eredményesebbek?